कक्राझार , 14 अक्टबरःखुंजानो गोनां बि टि आर बिसायख'थिखौ नोजोर होनानै दासान्दि दुलाराय बि टि आर नाङैनो गुबुन गुबुन राजखान्थि हान्जाफोरनि बिसायख'थि फोसावदिंनाया मुखुबै सोलिगासिनो । गुबुन जिल्लाफोरजों लोगोसे कक्राझारावबो दाब दाब जायगायाव बिपिएफ आरो इउपिपिएलनि अनगायै गुबुन गुबुन राजखान्थि हान्जाफोरनि फोसावदिनाया सोलिबाय थानायखौ नुनो मोन्दों । मंगलबारखालिबो कक्राझार जिल्लानि सिङाव थानाय 9 नं बनरगाव बियाबनि झारबारि , पाटगाव आरो हालां बाजारआव इउपिपिएलनि बिसायख'थि फोसावदिंनाया जानानै थाङो । 9 नं बनरगाव इउपिपिएलनि बिजाथि रबिराम ब्रह्मनि थाखाय झारबारि गेजेर आरो गोजौ फरायसालिनि गेलेग्रा फोथाराव खुंनाय मोनसे बिसायख'थि फोसावदिंनाय हाबाफारियाव गाहाय आलासि महरै बाहागो लायो इउपिपिएलनि आफादगिरि प्रमद बर'आ । हाबाफारियाव बाहागो लानानै गावनि बिबुंथियाव प्रमद बर'आ थांनाय 17 बोसोरनि समाव बिपिएफ दैदेन्नाय बि टि सि सरकारआ राइजो - राजाफोरनि थाखाय जेबो जौगाथाय खामानि मावनानै होनो हायैनि गोख्रों अजद होनानै जुदि इउपिपिएलआ सरकाराव फैयोब्ला सरासनस्रा राइजो - राजाफोरनि थाखाय जौगालु आरो अन्सायलु हाबा मावगोन होन्नानै खोथा होयो । गावनि बिबुंथियाव प्रमद बर'आ बुंदोंदि , बिपिएफ सरकारआ थांनाय 17 बोसोरनि समाव जेरैबायदि जाख्ल'नाय आरो गेना खान्थिजों गफब बोदोंमोन नाथाय दिनै बिथांमोना गावसिनि मोन्नो गोनां फिथाइखौ मोनसिगोन । राइजो - राजाफोरा बे समाव बिपिएफ हान्जाखौ नेवसिबाय आरो इउपिपिएल हान्जाखौ गोसो गोर्बोजों बरायनानै लाबाय । बि टि सि बिसायख'थियाव इउपिपिएलआ हारसिडैनो बिसायख'थियाव बादायगोन आरो राइजो - राजाफोरनि हेफाजाब मोन्नायनि गेजेरजों हारसिङैनो सरकार दानो हागोन । बिसायख'थियाव इउपिपिएलआ बबेबा हान्जाजों इसिङारि सोमोन्दो लानायनि सन्देह एबा खौरां बान्सावनायखौबो आफादगिरि प्रमद बर'आ थोंजोङै नेवसिदों । झारबारि गेलेग्रा फोथाराव खुंनाय बे बिसायख'थि फोसावदिं मेलआव आलासि महरै बाहागो लाबावदोंमोन एबसुनि गाहाय नेहाथारि लरेन्स इस्लारि , बारग' एमपि इउ जि ब्रह्म , 9 नं बनरगाव बियाबनि इउपिपिएलनि बिजाथि रबिराम ब्रह्म , 8 नं दतमा बियाबनि बिजाथि ज्यतिरिन्द्र ब्रह्म , 10 नं डेबरगाव बियाबनि बिजाथि बुद्वदेब मोसाहारि , मिरु इउपिपिएलनि दैदेनगिरि आरो बर' सावथुन मुलुगनि मुंदांखा फेस्ला फावलुंगुर फैला जे बरगयारि , मस्क ब्रह्म मोनजों लोगोसे इउपिपिएलनि गोबां दैदेनगिरिफोराबो बाहागो लादोंमोन । झारबारिनि अनगायै बे सानखालिनो जिल्लानि सिङावनो मोनसे गेदेर बिसायख'थि फोसावदिं मेलया जानानै थाङो । बेराफार्से थांनाय 17 बोसोर सम बि टि सि सरकार खंथायनि गोहोयाव थानाय बिपिएफ हान्जायाबो गावसिनि बिसायख'थि फोसावदिंनाय थायाखै । जेरैखि जाया बि टि सि खुंथायखौ दखलाव लाबोफिन्नायनि नोजोरजों बिपिएफ हान्जायाबो गावसिनि बिसायख'थि फोसावदिनायखौ गोख्रोङै सोलिहोबाय थादों । बिब्दिनो मंगलबारखालि 9 नं बनरगाव बियाबनि सिङाव थानाय बांग्लाझरायाव बिपिएफनि मोनसे बिसायख'थि फोसावदिं मेलया जालाङो । जेराव 9 नं बनरगाव बियाबनि बिजाथि राजिब ब्रह्मआ बे बियाबआव गावनि देरहागोनआ 100 जौखोन्दो रोखा होन्नानै दाबियो । 
कक्राझार जिल्लायाव गुबुन गुबुन राजखान्थि हान्जाफोरनि बिसायख'थि फोसावदिंनाया गोख्रोङै सोलिगासिनो